फ़िल्म 'राजधानी' के मुख्य कलाकार थे सुनिल दत्त और निम्मी और इस फ़िल्म का निर्देशन किया था नरेश सहगल ने। प्रस्तुत गीत में सुनिल दत्त को जेल के बंधनों में जकड़े हुए दिखाया गया है, जो ज़िन्दगी से निराश होकर अपने सारे सपनों को भुला देने की बात करता है। उधर दूसरी तरफ़ उनकी प्रेमिका (निम्मी) भी अपने प्रेमी से मिलने को बेचैन होकर पुकार उठती है "कैसे तुझको भुलाऊं साजना"। तूफ़ानी रात का दृश्य है, नदी में उफ़ान आया हुआ है, ऐसे में निम्मी भटकती हुई अपने प्रेमी की तलाश में पहाड़ों, नदी-नालों से होते हुए अपनी जान हथेली पे लेकर भागती चली जाती है। "आयी लहरों का सीना सनम चीर के, जीतना है तुझे तक़दीर से", क़मर जलालाबादी के ऐसे बोल हैं इस गीत में सजे। दर्दभरे सदाबहार युगल गीतों की श्रेणी में इस गीत का शुमार होता है और आज भी इस गीत का वही असर क़ायम है। सुनिए लता-तलत का गाया "भूल जा सपने सुहाने भूल जा"। इस गीत के संगीत सयोजन पर भी ग़ौर कीजिएगा, स्थान, काल, पात्र और गीत के बोलों को एक साथ लेकर चलता है इस गीत का 'और्केस्ट्रेशन'।